Solskjær med dommerkritikk: – Kommer til å bli skuffet
Alexandre Lacazette gikk i bakken i sekstenmeteren etter 68 minutter, på stillingen 1 – 0, og dommer Jonathan Moss pekte på straffemerket. Hans vurdering var at Uniteds midtbanespiller Fred hadde felt den franske spissen. Det er Solskjær uenig i. – Dommeren kommer til å bli skuffet når han ser det, for jeg synes ikke det er straffe, sier nordmannen etter sitt første tap som Manchester United-manager. – Jeg mener at det ikke er straffe. Men dommeren tok den avgjørelsen. Jeg mener at det ikke er nok kontakt til at det fortjener et straffespark, utdyper Solskjær til VG på pressekonferansen etter kampen. – Er det filming av Lacazette? – Nei, det er ikke filming. Nei, nei, nei. Men Fred er tydeligvis veldig, veldig sterk, sier han spøkefullt om situasjonen du kan se her:Arsenal-manager Unai Emery er ærlig når VG konfronterer ham med Solskjærs mening om straffesparket. Spanjolen er enig med nordmannen. – Det var billig. Akkurat som forrige uke, sier Emery til VG på pressekonferansen etter kampen. Han sikter til det omdiskuterte straffesparket Tottenham fikk mot dem i forrige helgs 1 – 1-kamp på Wembley, som førte til Harry Kanes utligning. – Hvis de ikke hadde blåst straffe imot oss mot Tottenham forrige helg, og ikke hadde blåst straffe imot Manchester United i dag, så hadde vi vært fornøyd, sier Emery. Fred, som felte Lacazette, sier til brasiliansk presse i pressesonen på Emirates at han mener det ikke var straffe, og at han ikke var nær Arsenal-spissen. – Straffen var streng. I mine øyne er det aldri straffe, men det er opp til dommeren å ta disse avgjørelsene, sier United-kaptein Ashley Young.Straffeavgjørelsen var den store snakkisen etter kampen, blant annet i VGTV-studio, der tidligere United-spiller Henning Berg kalte det «billig»: – Fred kommer på feil side av ham med tanke på hvor han kan røre ham. Lacazette kjenner kontakten. Fred kommer for tett på ham, men straffen er streng, sier Gary Neville på Sky Sports. Tidligere landslagskaptein Brede Hangeland, som er ekspert i TV 2s Premier League -studio, er enig. – Dommeren kan ikke være sikker på at det er forseelse. Han tar denne på intuisjonen. Jeg synes det er en billig straffe, sier Brede Hangeland, før han litt senere konstaterer at «straffesparket er feil idømt».
(Arsenal – Manchester United 2 – 0) Ole Gunnar Solskjær (46) mener Manchester United fikk et ufortjent straffespark imot seg da han tapte sin første Premier League-kamp i jobben.